Rusiyede Qırım sebebinden uzatılğan AB sanktsiyalarına cevap bergenler
18 iyün 2020, 19:00
Rusiye Tış işler nazirliginiñ Umumavropa işbirligi departamentiniñ müdiri Nikolay Kobrinetsniñ bildirgenine köre, «sanktsiyalar altında yaşamaq zor da olsa mümkün». Bu şekilde o, Qırım işğali sebebinden Avropa Birligi sanktsiyalarınıñ uzatıluvına cevap berdi.
«Olar muntazam sürette uzatıla, yarım yılda bir kere, yañı bir şey yoq. Lâğu etilüv ihtimali az… Nasıl olsa da, zor olğanına baqmadan ve iqtisadiyatımızğa zararı olsa da, sanktsiyalar altında yaşamağa ögrendik», – dep bildire Kobrinetsniñ aytqanlarını «İnterfaks» Rusiye haber agentligi.
Ukraina Tış işler naziri Dmıtro Kuleba AB sanktsiyalarınıñ uzatılması aqqında bildirdi.
Daa evel AB lideri COVID-19 sebebinden Rusiyege qarşı sanktsiyalarnı lâğu etmek teklifini red etti. AB elçileri iyünniñ 10-nda Qırım sanktsiyalarını daa bir yılğa uzatmağa añlaştı.